În imaginile transmise de Antena 3 CNN cu puțin timp înainte de ora 10 dimineața, se vede cum o dubă cu girofar albastru trece pe lângă zidul judecătoriei, dă cu spatele și ajunge cu ușa compartimentului din spate în curtea interioară a imobilului, astfel încât eventualul tranzit al persoanei transportate către sala de judecată să fie puțin sau deloc vizibil pentru cei aflați la fața locului.
La termenul de joi participă părinții celor doi tineri uciși.
Familiile Olariu și Dragomir speră că noul magistrat ce a preluat acest dosar de la judecătoarea Ancuța Popoviciu va accepta schimbarea încadrării juridice a lui Pascu, judecat în prezent pentru ucidere din culpă.
Mai mulți susținători ai familiilor celor doi tineri omorâți de Pascu au venit la judecătoria din Mangalia.
De asemenea, jandarmii și-au făcut simțită prezența în zonă, pentru a descuraja eventuale incidente.
Corespondent Antena 3 CNN: Vlad Pascu stă la un metru de tatăl lui Sebastian Olariu
"Noua judecătoare a decis să rețină la dosar toate probele depuse la dosar și toate declarațiile făcute la termenele anterioare.
Nu se reiau administrările de probe și audierile martorilor.
Se continuă acest proces din punctul în care l-a lăsat judecătoarea Ancuța Popoviciu.
În sală, unde a început noul termen, Vlad Pascu stă în boxa acuzaților, la un metru distanță de tatăl lui Sebastian Olariu, tânărul pe care l-a ucis anul trecut la 2 Mai", a relatat corespondentul Antena 3 CNN, Georgiana Murgilă.